ΓΡΑΠΤΗ ΕΡΩΤΗΣΗ E-0723/98 υποβολή: Amedeo Amadeo (NI), Cristiana Muscardini (NI), Gastone Parigi (NI) και Salvatore Tatarella (NI) προς την Επιτροπή (18 Μαρτίου 1998)

Θέμα: Αναφορά που υπέβαλαν 5.000 Ιταλοί εκτροφείς σε ό,τι αφορά την εφαρμογή του καθεστώτος γαλακτοκομικών ποσοστώσεων

Σε αναφορά που υπέβαλαν 5.000 Ιταλοί εκτροφείς σε ό,τι αφορά την εφαρμογή του καθεστώτος γαλακτοκομικών ποσοστώσεων στην Ιταλία και την ΕΕ, οι αναφέροντες δηλώνουν ότι η ΚΟΑ στον τομέα του γάλακτος και των γαλακτοκομικών προϊόντων δημιούργησε προσωρινό καθεστώς ποσοστώσεων παραγωγής για το γάλα που έρχεται σε αντίθεση με τους στόχους της ΚΑΠ και τους άλλους στόχους που καθορίζονται στη Συνθήκη για τους πολίτες της ΕΕ, είτε πρόκειται για γαλακτοπαραγωγούς, είτε για καταναλωτές. Με τη σημερινή κατάσταση, παραβιάζονται τα άρθρα της Συνθήκης 39, 40, 118, 123, 129, 130 Υ, 130 Φ, 155 και 130 Ρ.

Εξάλλου, η Επιτροπή δεν ικανοποίησε τις υποχρεώσεις για την εξασφάλιση της τήρησης και της εφαρμογής από πλευράς Ιταλικής Κυβερνήσεως των διατάξεων της συνθήκης.

Ερωτάται ως εκ τούτου η Επιτροπή:

1. Γιατί, 13 χρόνια μετά την θέσπιση του καθεστώτος γαλακτοκομικών ποσοστώσεων, η Επιτροπή δεν είναι ακόμη σε θέση να παράσχει ακριβή στοιχεία όσον αφορά την ιταλική γαλακτοκομική παραγωγή;

2. Γιατί η Επιτροπή δεν κίνησε διαδικασία κατά της Ιταλίας το 1992 με την αύξηση των ιταλικών γαλακτοκομικών ποσοστώσεων μολονότι δεν είχε μεταφερθεί ορθώς η κοινοτική οδηγία στην εθνική νομοθεσία;

3. στην περίπτωση του γάλακτος σε σκόνη, ποια είναι τα κράτη μέλη που αντιτάχθηκαν στη θέσπιση συστήματος που επιτρέπει τον συνυπολογισμό των ποσοστώσεων γάλακτος σε σκόνη με τις ποσοστώσεις «ρευστοποιημένου» γάλακτος;

Απάντηση του κ. Fischler εξ ονόματος της Επιτροπής (16 Απριλίου 1998)

1. Η Επιτροπή διαθέτει επίσημα στοιχεία τα οποία κοινοποιούνται κάθε χρόνο από το κράτος μέλος σύμφωνα με τις διατάξεις της κοινοτικής νομοθεσίας (άρθρο 8 του κανονισμού (ΕΟΚ) αριθ. 536/93 της Επιτροπής, της 9ης Μαρτίου 1993, για τον καθορισμό των λεπτομερειών εφαρμογής της συμπληρωματικής εισφοράς στον τομέα του γάλακτος και των γαλακτοκομικών προϊόντων ((ΕΕ L 57 της 10.3.1993 ))). Τα στοιχεία αυτά αποτελούν αντικείμενο ελέγχων και επαληθεύσεων στο πλαίσιο της εκκαθάρισης λογαριασμών. Όσον αφορά τις περιόδους 1995/1996 και 1996/1997, οι ιταλικές αρχές κοινοποίησαν στην Επιτροπή ότι τα δεδομένα τα σχετικά με την παραγωγή, τα οποία παρασχέθηκαν θα πρέπει να αποτελέσουν αντικείμενο περαιτέρω επαληθεύσεων. Η Επιτροπή έλαβε επίσημες διαβεβαιώσεις ότι το οριστικό επίπεδο της γαλακτοκομικής παραγωγής για τις δύο εν λόγω περιόδους θα κοινοποιηθεί σύντομα. Είναι σκόπιμο, ωστόσο, να σημειωθεί ότι σε περίπτωση ενδεχόμενης παράληψης, η Επιτροπή δεν μπορεί να αντικαταστήσει το κράτος μέλος στην εκτέλεση των υποχρεώσεών του.

2. Η Επιτροπή δεν συμμερίζεται τη γνώμη των αξιότιμων μελών του Κοινοβουλίου. Πράγματι, από το 1992, η Επιτροπή παρακολούθησε εκ του σύνεγγυς την εξέλιξη του καθεστώτος των ποσοστώσεων στην Ιταλία. Η αλληλογραφία και οι πολυάριθμες αποστολές ελέγχου αποτελούν απόδειξη αυτού. Όλα αυτά οδήγησαν σε διάφορες τροποποιήσεις του εθνικού νόμου αριθ. 468/92 της 26ης Νοεμβρίου 1992. Εφόσον η εθνική νομοθεσία δεν ήταν σύμφωνη με την κοινοτική νομοθεσία, η Επιτροπή αντέδρασε με όλα τα μέσα που είχε στην διάθεσή της. Ειδικότερα, η Επιτροπή κίνησε δύο διαδικασίες παράβασης κατά της Ιταλίας, την πρώτη στις 9 Μαρτίου 1995 και την δεύτερη στις 12 Ιανουαρίου 1998. Για την τελευταία αυτή διαδικασία παράβασης, η Επιτροπή αποφάσισε, στις 25 Μαρτίου 1998, να απευθύνει αιτιολογημένη προειδοποίηση στην Ιταλία. Άλλωστε, προέβη σε μείωση των προκαταβολών επί της λήψης υπόψη των γεωργικών δαπανών κάθε φορά που η Ιταλία δεν τήρησε την προθεσμία για την πληρωμή της οφειλομένης εισφοράς στην Κοινότητα.

3. Η Επιτροπή δεν υπέβαλε ποτέ επίσημη πρόταση στο Συμβούλιο όσον αφορά την χρησιμοποίηση δεικτών στο αποκορυφωμένο γάλα σε σκόνη.